РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/71-24

15. јул 2024. године

Б е о г р а д

**ЗАПИСНИК**

**ЧЕТВРТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ**

**НАРОДНЕ СКУПШТИНЕ РЕПУБЛИКЕ СРБИЈЕ**

**УТОРАК, 9. ЈУЛ 2024. ГОДИНЕ**

Седница је почела у 11.00 часова.

Седницом је председавала Елвира Ковач, председник Одбора.

Поред председника, седници су присуствовали чланови Одбора: Станислава Јаношевић, Горан Милић, Дубравка Филиповски, Бранислав Јосифовић, Сања Џајић, Дуња Симоновић Братић, Мариника Тепић, др Ана Јаковљевић, Роберт Козма, Ксенија Марковић и Драган Јонић.

Седници су присуствовали заменици чланова Одбора: Мирослав Петрашиновић, Загорка Алексић и др Тијана Перић Дилигенски.

Седници је присуствовала и Љубица Вранеш, заменица присутног члана Одбора Сање Џајић.

Седници није присуствовао члан Oдбора Милан Радин, као ни његов заменик.

Седници је присуствовао Њ.Е. амбасадор Мађарске у Републици Србији Јожеф Мађар (Magyar József) са сарадницима Евом Визи -Хетеи (Éva Vizi-Hetei) и Петером Моцаријем (Péter Mocsáry), експертом у области ЕУ интеграција који сарађује са Министарством за европске интеграције Републике Србије.

На предлог председника, Одбор је утврдио следећи

**Д н е в н и р е д**

* Усвајање записника са прве, друге и треће седнице Одбора;

1. Представљање приоритета мађарског председавања Савету Европске уније (1. јул – 31. децембар 2024. године) од стране Њ.Е. амбасадора Мађарске у Републици Србији Јожефа Мађара (Magyar József);
2. Разно.

Пре преласка на рад по утврђеном Дневном реду, Одбор је једногласно усвојио записнике са прве, друге и треће седнице Одбора.

**Тачка 1.**

Председавајућа је отворила прву тачку Дневног реда – Представљање приоритета мађарског председавања Савету Европске уније (1. јул – 31. децембар 2024. године) од стране Њ.Е. амбасадора Мађарске у Републици Србији Јожефа Мађара (Magyar József).

У уводном излагању амбасадор Мађарске у Републици Србији је у обраћању концизно представио програм своје земље, који ће се спроводити у наредних шест месеци током којих Мађарска председава Савету ЕУ, а који је сачињен у сарадњи са Шпанијом и Белгијом и прихваћен је још прошле, 2023. године. На почетку представљања програма, изразио је уверење да ће се, до краја октобра 2024. године, завршити процес формирања свих институција ЕУ. Програм председавања, према речима амбасадора Мађара, треба да ојача саму ЕУ, пре свега њену економију и конкурентност на глобалном тржишту, узимајући у обзир социјални оквир, односно, социјална питања и питања живота грађана ЕУ, питање зелене економије и транзиције. На листи приоритета, како је навео, је и јачање војне индустрије унутар ЕУ, а посебно питање проширења, односно, пријем нових пуноправних земаља чланица.

Изнео је да ће се до октобра формирати Европска комисија, као и да је премијер Виктор Орбан посетио Берлин, Париз и Рим где су се сви лидери сложили да је потребна предузимљивост у области конкурентности, те је договорено да се, за време мађарског семестра, направи нови договор конкурентности. Истакао је да, ако се узме у обзир историја ЕУ, проширење је увек елемент који доприноси јачању саме Европске уније и проширењу њеног унутрашњег тржишта. Белгија је пуно учинила, према његовим речима, по питању проширења, а Мађарска жели да то настави и сматра да и напори Србије треба да буду уважени и цењени, посебно њена посвећеност и опредељеност за чланство у ЕУ. Навео је да ће се, у наредном периоду, одржати више европских форума ЕУ и Западног Балкана и интенција Мађарске је да земље кандидати буду присутни на што више таквих форума, а Мађарска жели да се Србија што више укључи у све европске токове. Додао је и да ће још један од приоритета бити и политичка кохезија, док ће се у фокусу мађарског председавања наћи и питања миграција, сарадња са партнерима ван ЕУ, унапређење аграрне политике и питања демографије. У погледу демографије је истакао да су важна питања пензиона реформа и самозапошљавање и подсетио је да се демографски самит одржава сваке године у јесењем периоду.

Амбасадор Мађар је своје излагање закључио активностима које спроводи премијер Мађарске, а чији циљ је формулисање европске платформе за дијалог, како би се сукоб завршио и вратио мир који је свима у Европи потребан.

К. Марковић је истакла да је економска сарадња унутар Европске уније веома значајна, као и геостратешке околности које су специфичне због рата у Европи, али да је неопходно говорити и о вредностима, како ЕУ данас изгледа, како треба да изгледа у будућности, како ће одговорити на изазове са којима се суочава, као и свака земља појединачно. Поставила је питање о ископавању литијума у Србији, да ли ће Србија трпети у процесу преговора уколико јасно каже да неће пристати на ископавање литијума. Такође је поставила питање да ли се очекује да ће Србија отворити неко поглавље и кластер у наредном периоду јер је министарка за европске интеграције истицала да постоји спремност, као и да је Србија испунила административне услове. Додала је да су изјаве званичника Републике Србије да се на Мађарску гледа као на савезника и пријатеља на европском путу, а потом и поставила питање да ли је представницима Мађарске јасна улога покровитеља европског пута Србије и, ако је тако, због чега све друге чланице ЕУ немају исти поглед као Мађарска. Изнела је да је успешна економска сарадња која гарантује бољи живот грађана земаља чланица ЕУ, у земљи без владавине права, тешко могућа, те упитала какав ће однос имати Мађарска кад је реч о земљама кандидатима на Западном Балкану по питању владавине права, стања у правосуђу и у медијима.

Т. Перић Дилигенски је поставила питање да ли Република Мађарска сматра да је дошло до засићења у проширењу ЕУ и да ли је, и даље, могуће говорити о конвенционалном проширењу у смислу принципа регате, да све државе чланице разматрају појединачан учинак сваке државе кандидата или ће доћи до укључења земаља Западног Балкана у једном пакету у ЕУ. Истакла је да су проблем Србије на евроинтеграцијском путу правни критеријуми и непостојање владавине права, као и да има много доказа на ту тему. Рекла је да је 4. јула донет Извештај из евалуације где је Србија као кандидат успешно имплементирала само једну од 24 препоруке, које се односе на интегритет носилаца извршних функција полицијских службеника. Једина препорука која је усвојена се односи на оснивање тела за процену вредности поклона и смањење вредности поклона који могу да приме полицијски службеници. Поставила је питање у ком капацитету Мађарска може да утиче да у Републици Србији заживи владавина права и да се процесуирају случајеви високе корупције.

М. Тепић је истакла да и власт и опозиција желе да виде Србију у ЕУ, где би припадници власти, како сматра, то прихватили као награду за политику коју заступају, а опозиција сматра да је то једини начин да садашња власт постане смењива, и да у систему вредности правосуђа и свега што подразумева европско законодавство, није могућа изборна крађа и није могућа непримена закона. Навела је да је чињеница да се закони не поштују, не примењују или се примењују селективно или се злоупотребљавају и да је то уочљиво и из Извештаја Европске комисије. Истакла је да је осим конкурентности, приоритет и владавина права, борба против корупције и криминала, нарочито слобода медија, али да то није случај у Србији. Апеловала је да се пренесе будућим комесарима или председавајућим о спољној политици ЕУ и Србије, да се годинама у медијима пласира како је Србија лидер на Балкану нарочито у економском погледу, а онда се испостави да је Црна Гора „претекла“ Србију на том путу, а имајући у виду да је Црна Гора отворила сва поглавља, без обзира да ли је чланица НАТО. Истакла је да је важно како ће се Мађарска понашати у погледу усаглашавања спољне политике Србије према Руској Федерацији. Изразила је забринутост за одмазду Руске Федерације према Србији, где постоје докази и податак да је оружје Србије, за које се зна да је произведено у „Крушику“, нађено у Украјини, када је било цивилних жртава и деце. Истакла је да је достављање оружја било којој учесници рата проблем за ту државу, и да то не значи да наменска индустрија у Србији не треба да ради, напротив, али да инволвираност на овај начин у рату може да подразумева одмазду за ту државу. Изразила је своје интересовање за борбу против криминала и питање корупције и истакла је да у извештајима Европске комисије пуно година уназад постоји низ коруптивних афера које се наводе, као и организованог криминала, те да је правна сигурност такође упитна и да би волела да се у будућности стави акценат на те ствари.

Д. Симоновић Братић се захвалила на великој помоћи коју је Мађарска пружила Србији у Савету Европе, као и бившем председнику Политичког комитета Немешу Шолу (Nemeth Zsolt), те додала да је то немерљив допринос. Истакла је да у време председавања председника политичког комитета није било могуће да извештај Доре Бакојани буде предмет појединачне седнице. Похвалила је рад председнице Одбора за европске интеграције Елвире Ковач, посебно у Парламентарној скупштини Савета Европе и истакла да она представља мост између две делегације, мађарске и српске. Захвалила се и на проактивном труду Мађарске на успостављању мира у Европи и амбасадору је поставила питање да ли зна нешто више о формирању Посланичке групе Патриоте Европе у Европском парламенту.

Р. Козма се фокусирао на питање проширења Европске уније и позицију Западног Балкана. Изразио је интересовање за то на који начин ће се Мађарска односити према осталим државама кандидатима, које на пољу демократије показују бројне мањкавости, што је, по његовом мишљењу, кључ европских интеграција. Као главне разлоге за забринутост перспективе чланства Републике Србије у Европској унији, навео је недостатак слободе медија, непостојање независног правосуђа, константну присутност корупције, криминала и нетранспарентно трошење јавних средстава. Изразио је наду да ће Мађарска, као пуноправна чланица, пружити снажну подршку, сарадњу и искуство добре праксе нашој држави како би Србија кренула у процес демократизације и остварила помак на путу европских интеграција.

Д. Филиповски је истакла да очекује наставак подршке Мађарске, која није изостала ни у Савету Европе, ни на Генералној скупштини Уједињених нација, ни на осталим међународним форумима, где се залагала за улазак Србије и целокупног Западног Балкана у Европску унију. Изразила је забринутост због дуготрајног процеса проширења услед политичких питања, а који траје већ више од 20 година. Иако наши грађани осећају одређене бенефите од фондова ЕУ, она сматра да је целокупан процес чекања изазвао опште незадовољство, а самим тим и смањену количину подршке коју дају евроинтеграцијама, без обзира на чињеницу што је то један од три кључна спољнополитичка приоритета Републике Србије. Истакла је и проблем недоследности чланица ЕУ и њихових ставова који варирају, а односе се на стратешка питања очувања суверенитета и територијалног интегритета једне државе. Додала је да се нада да ће се ускоро организовати и међувладина конференција, на којој би Србија имала прилику да докаже свој напредак.

А. Јаковљевић се захвалила амбасадору на указаној прилици да разговара и чује мишљења присутних колега, народних посланика НС РС. Истакла је да је кључно питање за улазак Србије у ЕУ питање владавине права. Нагласила је да је у оквиру НС РС формирана Радна група за унапређење изборног процеса, у складу са препорукама ОДИХР-а, која ће се бавити ревизијом изборног процеса. Напоменула је и да проблем ископавања литијума у нашој држави може да изазове недостатак пијаће воде и велику еколошку катастрофу, узимајући у обзир чињеницу да „зелено рударење“ као такво још увек не постоји у Србији.

Д. Јонић је истакао да цени подршку коју Мађарска пружа Србији на њеном путу ка ЕУ, као и чињеницу да је питање прикључења искључиво геополитичко питање. Навео је да је главни предуслов за пуноправно чланство инсистирање на владавини права, уз истицање потребе раздвајања законског оквира уставних овлашћења које имају председник Републике Србије и Народна Скупштина. Додао је и да сматра да је пољопривреда грана којом највише можемо допринети даљем развоју Европске уније.

Е. Ковач је изразила наду да ће у наредном периоду доћи до одржавања међувладине конференције и видљивог напретка после више од две године. Искористила је прилику да упозна амбасадора са делокругом рада и наредним активностима Одбора за европске интеграције НС РС. Такође, интересовала се колико је реално да Мађарска добије исти ресор у новој европској Комисији који је имала и у претходном сазиву. Као пример добре праксе, осврнула се на недавну посету Оливера Вархељија, европског комесара за суседство и проширење, и изразила наду да ће се у наредном Извештају Европске комисије о Србији крајем октобра 2024. године, добити препоруке за коначно отварање кластера 3, који се односи на конкурентност и иклузиван раст. Нагласила је важност решавања проблема миграција, истакла бенефите најављеног повећања броја саобраћајних трака на граничном прелазу „Хоргош“, као и значај заштите јужних граница Републике Србије.

Ј. Мађар, амбасадор Мађарске у Републици Србији, у одговору на постављена питања, истакао је да нема никаквих сазнања о томе да ли је ископавање литијума и осталих штетних материја један од услова за улазак Србије у ЕУ. Такође, подсетио је да се европско тржиште највише формира кроз питања постојећих технологија и услова који се створе протоком времена, наводећи пример америчке компаније „Тесла Моторс“ која је свој погон производње електричних аутомобила успешно преселила у Немачку. Изразио је наду да ће, за време председавања Мађарске, бити отворен и кластер 3, као и још нека поглавља унутар одређених кластера. Што се тиче политике проширења ЕУ, изразио је наду да ће доћи до отклањања препрека за одржавање годишњих међувладиних конференција, наводећи ковид као један од кључних разлога. Нагласио је да су се, временом, кроз спровођење политике проширења, мењали и сами услови за чланство у ЕУ, у односу на оне који су постојали на самом почетку. Изразио је забринутост због чињенице да је у случају Србије, политички услов, један од главних фактора застоја у процесу евроинтеграција, укључујући чак и она поглавља која нису условљена политичким питањима. Истакао је да, једино кроз постојање отвореног дијалога, Србија може остварити помак ка свом европском путу. Што се тиче самог изборног процеса и владавине права, истакао је да ће Европска комисија у свом извештају поштовати све оно што грађани Србије сами одлуче на непосредним изборима, односно све оно што је легално, легитимно и признато. Назначио је важност постојања диверзификације, као основе једног независног и слободног европског тржишта. Нада се да ће се, приступањем Црне Горе ЕУ, талас проширења наставити и ка осталим државама кандидатима у региону. Мађарска ће, по његовим речима, учинити све да се процес проширења ЕУ не заблокира, јер би застојем, односно, стагнацијом изгубио смисао свог постојања.

Поводом прве тачке дневног реда у дискусији су учествовали Е. Ковач, К. Марковић, Т. Перић Дилигенски, М. Тепић, Д. Симоновић Братић, Р. Козма, Д. Филиповски, А. Јаковљевић и Д. Јонић.

Е. Ковач се захвалила Њ.Е. на представљању приоритета мађарског председавања ЕУ и изразила је уверење да ће, друго по реду, председавање Мађарске, у време изузетних геополитичких околности и изазова, бити успешно како за Европску унију, тако и за читав Западни Балкан. Како је навела, Србија ту заузима посебно место, те је изразила уверење да ће Одбор за европске интеграције наставити да, у оквиру својих надлежности, вредно ради. Додала је да су очекивања да ће се на крају године, а у оквиру мађарског председавања одржати Међувладина конференција на којој ће бити одлучено да Србија отвори Кластер 3. Како је навела, од велике је важности да политика проширења Европске уније на Западни Балкан, заснована на заслугама, остане високо на агенди приоритета председавања Савету ЕУ. У свом закључку је изразила уверење да ће интеграција Западног Балкана допринети економски, безбедносно и геополитички како региону, тако и Европској унији.

**Тачка 2.** Разно.

У оквиру тачке Разно, Е. Ковач је информисала да је у плану још једна седница Одбора 16. или 17. јула, на којој ће бити представљен План раста за Западни Балкан и Реформска агенда коју припрема Влада у комуникацији са Европском комисијом. Објаснила је да је план да се на тој седници окупе и представници Националног конвента о Европској унији, као и други заинтересовани актери како би се обезбедила инклузивност и транспарентност целог процеса, те да се планира да на ту седницу буде позван и шеф Делегације ЕУ Емануел Жиофре.

Седница је завршена у 13.00 часова.

СЕКРЕТАР ОДБОРА ПРЕДСЕДНИК ОДБОРА

Марија Вучићевић Kovács Elvira

(Елвира Ковач)